
Buďte stále na pozore, milí seniori !

Vynaliezaví podvodníci nepoznajú hranice a svoju pozornosť upriamujú najčastejšie  práve na Vás dôchodcov,  na ktorých  pod falošnou identitou vyvíjajú emocionálny tlak a snažia sa z Vás vylákať financie. Veríme, že aj prostredníctvom našich upozornení a poučení o nástrahách podvodníkov na Vás pozitívne vplývame. Aj napriek tomu Vás musíme upozorniť, že podvodníci ovládajú veľa spôsobov a nenásilných techník ako získať hotovosť, ceniny alebo informácie o Vašich bankových účtoch a prístupových právach k nim. 
Tento týždeň Vám chceme dať do pozornosti prípad zločinu podvodu, ktorý sa stal v Bratislavskom kraji. Seniorka po nadviazaní kontaktu a dlhodobej komunikácii s neznámym „šéfom vrtnej plošiny“ mala tomuto poslať prostredníctvom bankových účtov, či bitcoinu celkovo sumu vo výške až 404.795,-€. Samozrejme podvodník vystupoval ako bohatý človek, aby si u seniorky prostredníctvom dlhodobej komunikácie vybudoval dôveru, ktorá pod mylnou domnienkou pomoci, prišla o celoživotný majetok. Seniorka v uvedenom prípade naletela podvodníkovi, ktorý ju dokonale oklamal, pričom si ani neuvedomovala, čoho sa dopúšťa. 
Pamätajte preto, milí seniori, že páchatelia sa snažia pod rôznymi vymyslenými príbehmi, dostať do Vašej blízkosti, uviesť Vás do omylu a podvodom, či obyčajnou krádežou Vás pripraviť o celoživotné úspory alebo cenné predmety. Podvodníkom nerobí žiadny problém vytvoriť si rôzne vymyslené legendy a profily na sociálnych sieťach, kde sa vydávajú za bohatých ľudí alebo ľudí v núdzi, len aby ste pod emočným tlakom prišli o svoje úspory a poslali im peniaze. Preto Vás opätovne upozorňujeme, že ak Vás osloví spoločnosť, fyzická osoba alebo ktokoľvek, koho nepoznáte, prípadne poznáte, ale nemáte z toho dobrý pocit alebo máte akékoľvek pochybnosti, informujte sa v predstihu na čísle 158, nakoľko sa môže jednať o podvod. V tejto súvislosti Vás taktiež žiadame o informovanie starších príbuzných alebo starších ľudí vo svojom okolí, aby aj oni boli informovaní o častých praktikách podvodníkov. Vo veľkej miere práve včasná informovanosť dokáže zachrániť seniorom ich ťažko ušetrené a zarobené úspory.     

Dodržujte tieto rady a odporúčania !!! 
· Nekomunikujte s nikým, kto od Vás žiada peniaze, takúto komunikáciu prerušte !
· Overte si skutočnosti, ktoré Vám boli oznámené, pýtajte sa a volajte známym ! 
· Nevyhadzujte z okna peniaze, cenné predmety a neodovzdávajte ich cudzej osobe ! 
· Každú podozrivú komunikáciu si vopred preverte na známom telefónnom čísle 158 ! 
· Neposkytujte svoje bankové údaje tretím stranám a radšej sa poraďte so svojimi príbuznými alebo v pobočke Vašej banky !
· V prípade akéhokoľvek podozrenia vopred kontaktujte políciu na čísle 158 ! 

